Dôvodová správa

A. Všeobecná časť

Návrh nariadenia vlády Slovenskej republiky, ktorým sa ustanovuje národná tabuľka frekvenčného spektra (ďalej len „NTFS“), bol vypracovaný na základe Plánu legislatívnych úloh vlády na 2. polrok 2012 na mesiac november, bod č. 1 a v zmysle § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t.j. s Telekomunikačným úradom SR, Ministerstvom obrany SR, Ministerstvom vnútra SR a Slovenskou informačnou službou. 
   Forma NTFS, ako ju vláda SR doposiaľ v predchádzajúcich rokoch schvaľovala uznesením, bola s drobnými zmenami zachovaná. Úprava sa dotýka prehľadnejšieho usporiadania využitia frekvenčných pásiem v SR a poznámok k ich využitiu a aby taktiež mohla byť použitá na účely jej prezentácie podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“). 
NTFS je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
-         údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu), 
-         údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb, 
-         informáciu, či je príslušné frekvenčné pásmo v SR pridelené pre civilné alebo vojenské účely, 
-         poznámky k prideleniu frekvenčného pásma (napr. údaje o chránených frekvenciách), 
-        informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa EFIS,  
-         poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
            Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Telekomunikačného úradu Slovenskej republiky.
Predložený návrh nariadenia vlády SR nebude mať dopad na štátny rozpočet ani na rozpočty vyšších územných celkov a rozpočty obcí, sociálny vplyv, vplyv na životné prostredie a informatizáciu spoločnosti. 
Návrh nariadenia vlády SR je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.